Tenement House

Tenement House is 'n historiese museum in Glasgow, geleë in 'n woonstel van 'n sogenaamde tenement-woonstelgebou van 1892 met vier verdiepings. Die museum, wat deur die National Trust of Scotland bestuur word en sy deure sedert 2019 die hele jaar deur open (nog tot en met 2018 is dit gesluit gedurende die wintermaande), bestaan uit 'n uitstalling op die grondvloer wat die historiese ontwikkeling van tenement-behuising in Skotland dokumenteer, met historiese voorwerpe en dokumente soos kosrantsoeneringboeke, briewe, fakture en vakansiekiekies, en die museum op die eerste verdieping met outentieke historiese meubilering wat in die voormalige privaat woning van Agnes Toward ingerig is. Net die oorspronklike skitterende gaslampe is deur moderne elektriese beligting vervang. Andersins lyk die woonstel asof dit steeds deur Me. Toward bewoon sou word. So moet besoekers dan ook die deurklokkie lui sodat Trust-medewerkers (almal vrywilligers) hulle kan verwelkom in Me. Toward se privaat ryk.

Sy het die woonstel, wat oor 'n badkamer beskik ('n gerieflikheid wat destyds nog nie die algemene standaard was nie), tussen 1911 en 1965 bewoon, aanvanklik saam met haar moeder wat in 1939 oorlede is, en daarvan 'n tydkapsule van toeka se tyd gemaak deur die grootste deel van die oorspronklike meubilering en huisgereedskap onveranderd te laat. In 1965 is Agnes Toward, wat in haar laaste lewensjare aan dementia gely het, na 'n hospitaal geneem toe sy nie meer na haarself kon omsien nie. Sy is in Augustus 1975 oorlede. 

Omrede Agnes Toward geen familielede meer gehad het wat haar woonstel sou kon ontruim het nie, is haar advokaat as eksekuteur aangestel om haar bates te hanteer. Toe hy en sy niggie Anna Davidson die woonstel betree het, was hulle verbaas dat dit blykbaar sedert die 1920's onveranderd gelaat is. Anna het 'n tyd lank self in die woonstel gaan woon en vervolgens museums en ander instellings in Glasgow genader wat moontlik belang sou stel in die woonstel. 

Die woning en haar persoonlike besittings is uiteindelik deur die National Trust of Scotland gekoop. Die woonstel se meubilering en alle persoonlike besittings, insluitende briewe en ander dokumente, is deur die Trust gedokumenteer en gesorteer. 'n Deel daarvan maak deel uit van die uitstalling en museum wat sy deure in 1983 vir die publiek geopen het.

Eksterne skakels 
Amptelike National Trust-webtuiste van die museum

 The Tenement House
 She was aye workin'
 Everyday photographs reveal history
Biografie van Agnes Toward

 Tenement Museum, New York NY: A Tale of Two Tenements - Tenement Museum, Glasgow
 Glasgow Live met videosnit, prente en portretskildery: Who Was Agnes Toward? 
 Glasgow Times, 31 Julie 2018: Revealed: The story of the Garnethill woman who lived in Glasgow's Tenement House
Toerisme

 Visit Scotland: Tenement House
Rachel with an E: The Tenement House, Glasgow; A Social History Lover's Paradise
Vloerplan

 thinkMuseum: Tenement House
Media

 Tenement House, Glasgow
Agtergrondinligting

 Glasgow Live: The history of the iconic Glasgow tenement - and where to find the oldest one in the city

Geboue en strukture in Glasgow
Museums in die Verenigde Koninkryk